รัฐบาลไทย-ข่าวทำเนียบรัฐบาล-องคมนตรี ติดตามการพัฒนางานโรงพยาบาลสมเด็จพระยุพราชเวียงสระ จังหวัดสุราษฎร์ธานี
วันศุกร์ที่ 17 มีนาคม 2566
องคมนตรี ติดตามการพัฒนางานโรงพยาบาลสมเด็จพระยุพราชเวียงสระ จังหวัดสุราษฎร์ธานี
องคมนตรี ลงพื้นที่ตรวจเยี่ยมโรงพยาบาลสมเด็จพระยุพราชเวียงสระ จังหวัดสุราษฎร์ธานี ติดตามความก้าวหน้าการพัฒนางานสําคัญของโรงพยาบาล พร้อมมอบถุงของขวัญพระราชทานให้กับผู้ป่วย และให้กําลังใจบุคลากรผู้ปฏิบัติงาน
วันนี้ (17 มีนาคม 2566) ณ โรงพยาบาลสมเด็จพระยุพราชเวียงสระ จังหวัดสุราษฎร์ธานี ศาสตราจารย์เกียรติคุณ นายแพทย์เกษม วัฒนชัย องคมนตรี ในฐานะประธานกรรมการมูลนิธิโรงพยาบาลสมเด็จพระยุพราช พร้อมด้วย นายแพทย์โสภณ เมฆธน ผู้ช่วยรัฐมนตรีประจํากระทรวงสาธารณสุข คณะผู้บริหาร และหน่วยงานที่เกี่ยวข้อง ลงพื้นที่ตรวจเยี่ยมและติดตามผลการดําเนินงานของโรงพยาบาล มอบประกาศเกียรติคุณผู้ทําคุณประโยชน์ให้แก่มูลนิธิโรงพยาบาลสมเด็จพระยุพราช พร้อมมอบถุงของขวัญพระราชทานให้กับผู้ป่วย และให้กําลังใจบุคลากรผู้ปฏิบัติงาน
นายแพทย์โสภณ เมฆธน ผู้ช่วยรัฐมนตรีประจํากระทรวงสาธารณสุข กล่าวว่า โรงพยาบาลสมเด็จพระยุพราชเวียงสระ เป็นโรงพยาบาลต้นแบบแห่งความสุข เพื่อเฉลิมพระเกียรติพระบาทสมเด็จพระปรเมนทรรามาธิบดีศรีสินทรมหาวชิราลงกรณพระวชิรเกล้าเจ้าอยู่หัว และน้อมนําพระราชดํารัสสู่การปฏิบัติงาน เพื่อพัฒนาระบบบริการสาธารณสุขให้มีคุณภาพ เป็นโรงพยาบาลชุมชนแม่ข่ายที่ดูแลประชาชนครอบคลุม 5 อําเภอ ได้แก่ อําเภอเวียงสระ อําเภอบ้านนาสารอําเภอบ้านนาเดิม อําเภอพระแสง และอําเภอชัยบุรี จังหวัดสุราษฎร์ธานี ปัจจุบันมีศักยภาพในการให้บริการด้านการแพทย์เฉพาะทาง อาทิ การดูแลผู้ป่วยโรคหลอดเลือดสมอง ด้วยระบบStroke fast trackระบบEMSระบบการส่งต่อ และระบบการขอคําปรึกษา (Consult case)กับแพทย์เฉพาะทางด้านอายุรกรรมระบบประสาทของโรงพยาบาลสุราษฎร์ธานี ผ่านทางแอปพลิเคชันไลน์ และมีเครื่องเอกซเรย์คอมพิวเตอร์ความเร็วสูง (CT Scan128Slice)ช่วยเพิ่มศักยภาพการวินิจฉัย รวมถึงมีหออภิบาลผู้ป่วยโรคหลอดเลือดสมอง (Stroke Unit)จํานวน 4 เตียง รองรับผู้ป่วยที่ได้รับยาrt-PAโดยมีแพทย์และทีมสหวิชาชีพให้การดูแล กรณีผู้ป่วยต้องได้รับการผ่าตัดลากลิ่มเลือดผ่านสายสวน (Thrombectomy)จะมีระบบส่งต่อไปยังโรงพยาบาลสุราษฎร์ธานีหรือโรงพยาบาลตรัง ทําให้ผู้ป่วยในเขตอําเภอเวียงสระและพื้นที่ใกล้เคียงได้รับการรักษาที่รวดเร็วและปลอดภัย
นายแพทย์โสภณ กล่าวต่อว่า โรงพยาบาลสมเด็จพระยุพราชเวียงสระ ได้พัฒนาตามนโยบายSmart Hospitalของกระทรวงสาธารณสุข ที่ใช้เทคโนโลยีดิจิทัลในระบบบริการ อาทิ ระบบเวชระเบียนผู้ป่วยในแบบไร้เอกสาร (IPD Paperless)เริ่มในหอผู้ป่วยใน 2 แห่ง และในปี 2566 ขยายผลอีก 2 หอผู้ป่วยที่เหลือ ซึ่งจะแล้วเสร็จในเดือนมิถุนายน 2566 นี้ สามารถลดขั้นตอนการปฏิบัติงาน ลดระยะเวลา เพิ่มความสะดวกรวดเร็วในการรับบริการ และเป็นมิตรต่อสิ่งแวดล้อม นอกจากนี้ ยังร่วมกับมูลนิธิโรงพยาบาลสมเด็จพระยุพราช สาขาเวียงสระ จัดโครงการรณรงค์คัดกรองมะเร็งลําไส้ใหญ่ด้วยการส่องกล้อง (Colonoscopy)เฉลิมพระเกียรติพระบาทสมเด็จพระเจ้าอยู่หัวให้ประชาชนอําเภอเวียงสระเข้าถึงบริการคัดกรองมะเร็งลําไส้อย่างมีคุณภาพ รวดเร็ว ประหยัดค่าใช้จ่ายในการเดินทาง มีประชาชนได้รับการคัดกรอง 467 ราย ในจํานวนนี้ ต้องได้รับการตรวจวินิจฉัยเพิ่มเติม 153 ราย และอีก 3 ราย ส่งเข้ารับการรักษาต่อที่โรงพยาบาลมะเร็งสุราษฎร์ธานี
นอกจากนี้ เครือข่ายหน่วยบริการสุขภาพปฐมภูมิทุกสถานบริการในอําเภอเวียงสระ จะมีบริการตรวจรักษาในชุมชน โดยแพทย์และทีมสหวิชาชีพจากโรงพยาบาลสมเด็จพระยุพราชเวียงสระ (พาหมอไปหาคนไข้) กลุ่มเป้าหมายหลัก 5 กลุ่มโรค ได้แก่ โรคไม่ติดต่อเรื้อรัง ดูแลผู้สูงอายุระยะยาว ผู้ป่วยระยะท้าย ผู้ป่วยกลุ่มหลอดเลือดสมองและผู้ป่วยล้างไตทางหน้าท้อง ทําให้ผู้รับบริการได้รับการดูแลต่อเนื่องที่บ้าน โดยในปี 2565มีการเยี่ยมดูแลต่อเนื่องที่บ้านโดยทีมสหวิชาชีพ 70,297 ราย เฉลี่ยวันละ 64 ราย
********************************** 17 มีนาคม 2566